El govern espanyol preveu que el debat de la moció de censura de Pablo Iglesias contra Mariano Rajoy que tindrà lloc aquest dimarts –i previsiblement també dimecres- al Congrés dels Diputats serà crispat. El president del govern espanyol encara no ha revelat oficialment si pensa intervenir per contrarestar les crítiques que rebrà del líder de Podem, Pablo Iglesias, i de la resta de grups de l’oposició, però sí que ha demanat a tots els seus ministres que es preparin per si han d’intervenir. L’executiu espanyol –com Iglesias- disposaran de temps il·limitat per defensar les seves posicions i l’equip de Rajoy creu que Podem buscarà reblar la sessió com un “espectacle mediàtic” per “recuperar focus”. Segons la vicepresidenta, Soraya Sáenz de Santamaría, aquesta moció de censura és “sobretot un espectacle mediàtic” i per tant hi haurà “cops forts” per convertir el Congrés en “la seu del numeret nacional” El debat començarà a les 9 del matí d’aquest dimarts 13 amb la intervenció de la portaveu de Podem, Irene Montero, i prendrà la paraula també el líder de la formació morada i candidat de la moció, Pablo Iglesias. No tenen límit de temps i es preveu que el  discurs de tots dos s’allargui més de dues hores.  El president del govern espanyol, Mariano Rajoy, i la resta dels membres del seu govern podran demanar intervenir en qualsevol moment tan per contestar la intervenció de Montero com la del candidat alternatiu, Pablo Iglesias.  El PP ha deixat entendre que Rajoy respondrà personalment a Iglesias, tot i que podria deixar la replica a Montero a altres membres del seu executiu, com la vicepresidenta Soraya Sáenz de Santamaría. En tot cas, en el moment en què el govern espanyol respongui a la intervenció de Montero o d'Iglesias s'obrirà un nou torn de rèplica perquè aquests responguin.  Precisament Sáenz de Santamaría no ha volgut esvair aquest dilluns l’estratègia del seu executiu. En una entrevista a ‘Los Desayunos’ de TVE s’ha limitat a apuntar que aquest dimarts es veurà quin dels membres del seu govern respon la moció de censura. No està clar tampoc en quin moment demanarà per intervenir. El reglament del Congrés estableix també que la resta de grups disposaran de 30 minuts per intervenir als que cal sumar 10 més de rèplica. La ronda de partits previsiblement començarà a la tarda, després de la intervenció del candidat alternatiu i –si s’escau- del govern espanyol.  Serà de menor a major, de manera que primer prendran la paraula els representants del Grup Mixt -amb el PDeCAT com a principal formació- i després la resta de grups. El PDeCAT s'haurà de repartir el temps amb la resta de formacions del seu grup. A aquests 30 minuts cal sumar-hi deu minuts més del torn de rèplica. A hores d’ara no se sap si el debat quedarà tancat dimarts o bé si s’allargarà fins dimecres. En tot cas acabarà amb una votació que en cap cas prosperarà, perquè Podem de moment només ha aconseguit el suport dels diputats d’ERC. Serà la tercera moció de censura que es viu al Congrés dels Diputats des de la restitució del règim democràtic. Les anteriors van tenir lloc el 1980 -de Felipe González contra Adolfo Suárez- i el 1987 -d'Antonio Hernández de la Manca (PP) contra González- i no van prosperar.

Summary: El govern espanyol es prepara per a un debat crispat a la moció de censura


L'alcaldessa de Barcelona, Ada Colau, ha apostat aquest dimecres per actuar conjuntament amb la Generalitat contra les entitats financeres i fons d'inversió que són propietaris de més de 100 pisos del Raval que estan buits i que sovint són ocupats per traficants de drogues per instal·lar els anomenats 'narcopisos'. Actuar conjuntament, al seu parer, els donaria "més força". En declaracions a Rac 1, Colau ha recordat que les competències en matèria d'investigació de drogues les té la Generalitat, però ha apuntat que des de l'Ajuntament estan adreçant-se als propietaris d'aquests habitatges per avisar que si els mantenen buits rebran una multa. "Potser amb la Generalitat haurem d'actuar amb més contundència respecte als propietaris que tenen aquests pisos buits pensant en especular amb ells i es desentenen del que passa en ells", ha dit. Colau ha indicat que els Mossos d'Esquadra són els que tenen competències per actuar contra el tràfic de drogues, tot i que ha indicat que la Guàrdia Urbana hi està col·laborant. Al seu parer, s'està treballant "molt bé", però ha recordat que aquestes actuacions han de passar per la via judicial, i això requereix d'uns terminis, el que facilita que els traficants vagin ocupant diferents pisos.  Amb tot, ha continuat, hi ha hagut més de 20 entrades en pisos en pocs mesos i l'Ajuntament ho considera un problema "prioritari". Colau ha explicat que en van parlar amb el conseller d'Interior precisament la setmana passada.

Summary: Colau aposta per actuar amb la Generalitat contra les entitats financeres propietàries de més de 100 pisos buits al Raval


El PSC considera "insuficient" l’abast de la Renda Garantida de Ciutadania un any després de la seva aprovació. El partit recorda que, segons les dades fetes públiques pel Departament de Treball, Afers Socials i Famílies sobre el primer any d'aplicació de la Renda Garantida, de les 69.197 persones que l’han sol·licitat, només 5.043 persones han pogut rebre-la, poc més del 7%, i més de 19.500 persones estan pendents encara de valoració. El diputat del grup parlamentari Socialistes i Units per Avançar Raúl Moreno ha reiterat que el nombre de beneficiaris és “absolutament insuficient i és conseqüència de l’aplicació restrictiva que el Govern està fent de la llei”.  Segons el Departament, la majoria de denegacions es justifiquen perquè els sol·licitants superen els ingressos que preveu la llei i, en aquest sentit, Moreno destaca que "les dades dels darrers mesos confirmen aquest extrem, però el problema radica en la manca de celeritat en la resolució d’expedients pendents i en el nombre de denegacions poc justificades”. El PSC va presentar una proposició de llei de lectura única que s’havia de debatre en el ple del mes de juliol, que finalment a ser ajornat per la manca d’acord entre JxCat i ERC en relació l´aplicació de la suspensió de sis diputats, fruit de la interlocutòria dictada pel jutge Llarena per als processats per l'1-O. “Suspendre aquest ple va significar que, a dia d’avui, les persones sense sostre i dones víctimes de violència de gènere que es troben en un recurs residencial no puguin accedir a la prestació. És un exemple clar de com la Generalitat està aplicant la llei”, apunta el diputat. Els socialistes han advertit en diverses ocasions que la manca de celeritat pot provocar que la Renda Garantida es converteixi en una prestació que els sol·licitants deixin de demanar perquè no poden esperar un any fins que rebin una resolució per part de l’administració. La Generalitat ha afirmat aquest matí que es compleixen els terminis que marca la llei per a comunicar les resolucions i, en aquest sentit, el diputat Moreno ha manifestat que “des del PSC rebem queixes per part de molts/es sol·licitants per la tardança de les resolucions, que superen en escreix els 4 mesos". "La Generalitat incompleix la pròpia llei ja que aquestes persones no cobren de forma automàtica aquesta prestació quan es supera el termini”, ha subratllat. El PSC assegura que la Generalitat torna a "escudar-se en el 155" per justificar la seva manca d’eficàcia en la gestió. Com ja va manifestar el PSC abans de l’estiu, recorda que el 155 no ha influït en l’aplicació de la Renda Garantida, ja que es van començar a pagar les primeres prestacions al mes de gener i perquè la Conselleria ha tingut sempre capacitat de signatura dels pagaments, tal i com va reconèixer públicament, apunten els socialistes, el propi Secretari general de Treball, Afers Socials i Famílies, Josep Ginesta, al mes de juny. “Utilitzen el 155 com a comodí per tot allò que funciona malament. Necessitem un Govern responsable de la seva gestió que deixi de culpar als altres de la seva ineficàcia, contradient-se fins i tot entre ells mateixos”, ha criticat el diputat. Finalment, Moreno ha instat el Govern a avançar quants recursos econòmics i socials posaran a disposició de la Renda Garantida per a l’any 2019, ja que la llei obliga a l’administració a augmentar la quantia de les prestacions a partir del 15 de setembre d’enguany. “El Govern està desplegant la Renda Garantida no en funció de la necessitat de la població que es troba en situació d’exclusió social, sinó en funció dels minsos recursos que hi destina, saltant-se el caràcter de dret subjectiu que reconeix la Llei”, ha assenyalat.

Summary: El PSC considera "insuficient" l’abast de la Renda Garantida un any després de la seva aprovació


El president creu que la mesura ajuda a mantenir "la confiança en el cos" de la policia catalana ACN Barcelona.-El president de la Generalitat, Quim Torra, ha explicat aquest dimarts que ha "demanat" al conseller d'Interior, Miquel Buch, que "s'iniciïn als Mossos d'Esquadra totes les investigacions internes" que calguin per estudiar "les actuacions que no s'hagin adaptat als protocols" durant les protestes de la darrera setmana, després de la sentència de l'1-O. Torra ha defensat també la "necessitat" que es creï "una comissió d'investigació per estudiar i analitzar amb tota la transparència tots els fets ocorreguts la setmana passada", i per on passarien els episodis de protesta i també les actuacions policials.  Torra creu que a aquesta comissió d'investigació haurien d'estar convidades "entitats de defensa dels drets humans i el Síndic de Greuges", entre altres. Per al president, aquestes mesures contribuirien a mantenir "la confiança en el cos dels Mossos d'Esquadra" i, a més, no deixen de ser accions que "sempre" fan els agents en analitzar actuacions ja realitzades.

Summary: Torra anuncia una investigació per les actuacions dels Mossos i per analitzar les protestes de la darrera setmana


La USOC ha titllat de "paper mullat" l'acord de bases per a la reactivació econòmica firmat pel Govern, les patronals i els sindicats majoritaris, i de ser un text amb "molta retòrica i poca efectivitat", ja que no inclou "cap compromís pressupostari". En un comunicat, el sindicat afirma que el pla inclou mesures fins al 2030 però està impulsat per un executiu que "té intenció de convocar eleccions abans de finalitzar el 2020". Lamenten que es facin declaracions de canvi de model productiu sense "cap mesura" per impedir el tancament de les fàbriques de Nissan i sense "cap compromís econòmic" d'inversió. "La pregunta sense resposta seria quin és l'objectiu d'un acord sense compromisos pressupostaris per als exercicis econòmics", apunten.

Summary: La USOC titlla de "paper mullat" l'acord per la reactivació econòmica firmat per Govern, patronals i sindicats


ERC i el PDeCAT han aprovat aquest dimecres les mocions de censura contra els presidents socialistes dels consells comarcals del Baix Ebre i el Montsià, Enric Roig i Francesc Miró, respectivament. Al Baix Ebre, la moció de censura ha prosperat amb 16 vots a favor i 6 en contra. Els socialistes han fet molts retrets pel que consideren "una traïció i un engany" dels republicans amb qui han governat fins ara i han qüestionat la futura "bona entesa" de les dues formacions polítiques al territori. Roig ha rebutjat que el 155 o l'empresonament i exili del Govern sigui la justificació per trencar el pacte que tenien amb Esquerra i ho ha atribuït a "mecàniques locals de Tortosa i certes aspiracions lícites de consellers per ressituar-se". La nova presidenta del Baix Ebre és Sandra Zaragoza i del Montsià, Carme Navarro, que ja havia liderat l'ens comarcal fins al juny. Al consell del Montsià la moció ha prosperat amb 18 vots a favor, 5 en contra i dues abstencions.

Summary: ERC i el PDeCAT aproven les mocions de censura als consells comarcals del Baix Ebre i el Montsià i aparten el PSC


Gavà (Baix Llobregat) ha iniciat el curs escolar 2017-2018 fent realitat una de les seves reivindicacions històriques: el nou institut escola de Gavà Mar. Mentre no es construeix l'edifici definitiu, seixanta alumnes de primer d'ESO han estrenat aquest dimarts el mòdul prefabricat de quatre aules que ocuparan els dos pròxims cursos. L'alcaldessa de Gavà, Raquel Sànchez, ha destacat que el nou centre permetrà que els alumnes de primària puguin continuar els estudis a Gavà Mar sense haver de desplaçar-se al centre del municipi, una circumstància que els feia perdre alumnat cada any. Al seu torn, la directora dels Serveis Territorials d'Ensenyament al Baix Llobregat, Núria Vallduriola, ha destacat que el de Gavà Mar és el primer institut escola de la comarca que es posa en marxa per motius geogràfics i no pas d'alumnat desafavorit. L'escola pública de Gavà Mar, inaugurada fa nou anys, ha reprès les classes aquest dimarts convertida en institut escola. Així, 40 alumnes que l'any passat van cursar sisè de Primària podran continuar estudiant al centre primer d'ESO junt amb 20 nous alumnes provinents de la resta del municipi i de Castelldefels. Els primers alumnes d’ESO de Gavà Mar ocuparan, distribuïts en dos grups, les aules del mòdul prefabricat que romandrà instal·lat fins que s’executi el projecte de construcció del nou edifici. Un projecte que es preveu que estigui redactat a la tardor i que suposarà una inversió d’1,2 MEUR per part del Departament d’Ensenyament de la Generalitat. Segons ha explicat la directora dels Serveis Territorial d’Ensenyament al Baix Llobregat, Núria Vallduriola, la previsió és que el nou edifici estigui enllestit en uns dos anys. El de Gavà Mar és el primer institut escola que es posa en marxa al Baix Llobregat per motius geogràfics per la llunyania del centre del municipi. Fins ara, aquest tipus de centres educatius, com el que hi ha al barri de Sant Cosme del Prat de Llobregat, es van impulsar per donar continuïtat al mateix centre a alumnes d'entorns desfavorits. Segons Vallduriola, el fet de poder cursar l'ESO a Gavà Mar farà que molts alumnes de Primària que fins ara marxaven a escoles concertades del municipi o a centres d'altres localitats per la dificultat dels pares per dur-los a l'escola puguin continuar els estudis al mateix centre.

Summary: Una seixantena d'alumnes estrenen el nou institut escola de Gavà Mar


El Festival Internacional de Màgia de Badalona commemorarà enguany el centenari del naixement del cèlebre mag badaloní Li-Chang (Joan Forns, 1916-1998), una figura referencial per a un certamen que de fet també es coneix com a Memorial Li-Chang. En aquest sentit, la programació de la 16a edició inclou la pre estrena d’un documental sobre el mag produït per Televisió de Catalunya. El festival arrenca el proper dissabte, 13 de febrer, amb un espectacle de ‘cafè teatre’ en què humor i màgia es donen la ma, amb els mags Isaac Jurado i Dani DaOrtiz i amb Pep Plaza com a mestre de cerimònies. Més d’una dotzena de mags passaran pels escenaris del festival durant quatre caps de setmana de febrer i març.

Summary: El 16è Festival Internacional de Màgia de Badalona commemorarà el centenari del naixement de Li-Chang


Vic aplegarà, a partir del mes de maig, els actes de celebració dels cinquanta anys de l'arribada de la flama del Canigó al Principat. Una de les principals novetats serà l'organització de la primera edició el Simposi Internacional de Focs de la Mediterrània (27 i 28 de maig), que té per objectiu aglutinar conferències, exposicions i debats entorn del foc, la flama, les fogueres i els fallaires. A banda, també se celebrarà el Congrés Internacional dels Focs de Sant Joan; es farà una cantata amb 1.500 alumnes d'Osona, el Ripollès i la Catalunya Nord sobre el poema de Canigó; es presentarà un documental sobre els 50 anys de la flama del Canigó; i s'inaugurarà una escultura commemorativa al Coll d'Ares amb l'objectiu de crear-hi un memorial permanent com a símbol de la "frontera imposada pels estats espanyols i francès", segons ha informat l'entitat organitzadora Tradicat.  L'any 1966 Vic va rebre la primera ruta de la Flama del Canigó i es van encendre els primers focs de Sant Joan al pas fronterer del Coll d'Ares. Amb motiu d'aquesta efemèride, l'entitat Tradicat –juntament amb Òmnium, l'Ajuntament de Vic, la Generalitat, la Diputació de Barcelona i el Consell Comarcal d'Osona- ha organitzat una sèrie d'actes culturals i divulgatius per reflexionar i recuperar la relació entre el nord i el sud dels Països Catalans. Els actes també coincideixen amb el fet que Vic ostenta aquest 2016 el títol de Capital de la Cultura Catalana.   El coordinador dels actes, Txevi Rovira, ha detallat que un dels actes principals d'aquesta commemoració serà l'organització de la primera edició del Simposi Internacional de Focs a la Mediterrània, amb voluntat que tingui continuïtat. L'acte tindrà lloc els dies 27 i 28 de maig, coincidint també amb el Congrés Internacional dels Focs de Sant Joan, i pretén aglutinar en un mateix cap de setmana conferències i comunicacions, presentacions de llibres, exposicions i debats que girin entorn del solstici d'estiu, ja sigui amb la Flama del Canigó, les fogueres de Sant Joan, els fallaires, entre d'altres.  De la seva banda, el president de Tradicat, Josep Costa, ha explicat que el Simposi s'ha dividit en tres eixos: el reconeixement a tots els fallaires del Pirineu, la Flama del Canigó i les Fogueres de Sant Joan. L'organització espera que al llarg dels dos dies fins a 500 persones s'acostin al Simposi i al Congrés i han volgut destacar que són actes oberts a tota la ciutadania.  D'altra banda, en la vessant pedagògica, s'ha organitzat una gran cantata escolar sobre el poema 'Canigó', de Jacint Verdaguer. El projecte, ha detallat Rovira, consisteix en un treball amb les escoles Arrels i la Bressola, de la Catalunya Nord, juntament amb centres educatius de les comarques d'Osona i el Ripollès, que culminarà els dies 17 o 18 de maig amb una actuació a l'Atlàntida de Vic en tres sessions diferents. En total, hi participaran 17 escoles, que aplegaran uns 1.200 alumnes.  Altres activitats que s'han organitzat per commemorar l'efemèride són la construcció d'una escultura commemorativa que s'instal·larà al Coll d'Ares. Tradicat ha estat l'impulsora d'aquest projecte, que s'ha encarregat als escultors osonencs Eulàlia Sellarès i Jesús Romero, i que consisteix en crear un memorial permanent en aquest indret perquè qualsevol persona que hi passi pugui reconèixer la singularitat d'aquest lloc. El coordinador dels actes ha detallat que l'escultura contindrà els símbols típics dels valors que comporta la Flama del Canigó, com són la muntanya, el culte a la natura, la llum, el foc, el quinqué i les quatre barres. L'escultura porta per nom 'Flama d'arrels' i properament s'engegarà una campanya de micromecenatge per poder-la finançar.  Finalment, els organitzadors també han explicat que estan preparant un documental dels 50 anys de la Flama del Canigó. Rovira ha explicat que vol ser un documental històric i rigorós per fer arribar al gran públic la història i significat de la Flama. Amb tot, el coordinador dels actes ha admès que aquest projecte encara es troba a "les beceroles", però que l'objectiu és que pugui arribar a les pantalles a finals d'any. De la seva banda, el director general de Cultura Popular de la Generalitat, Lluís Puig, ha volgut destacar els canvis polítics que hi ha hagut darrerament a les Illes Balears i al País Valencià, que han permès, en pocs mesos, "establir canals de comunicació i reciprocitats en tots els àmbits socials i culturals" amb l'objectiu de "compartir, mancomunar i congestionar projectes, cadascú de des de les seves responsabilitats". En aquest sentit, Puig ha destacat la importància que, per primer cop, es pugui parlar de manera conjunta de falles, fogueres i focs de Sant Joan, un fet que, segons ell, està molt estès arreu dels Països Catalans. A més, ha expressat que espera que en al propera reunió a Nairobi de la UNESCO es puguin reconèixer també les Falles de València, com ja ha passat amb les dels Pirineus.

Summary: Vic acollirà el primer Simposi Internacional de Focs a la Mediterrània amb motiu dels 50 anys de la flama del Canigó


El conseller d'Interior, Jordi Jané, ha ofert "mà estesa absoluta en seguretat" al nou govern espanyol, que es constituirà previsiblement en els propers dies, per "tancar com més aviat millor aspectes molt urgents", com és "la plena integració" dels Mossos d'Esquadra al Centre d'Intel·ligència contra el Terrorisme i el Crim Organitzat (CITCO). Jané també ha demanat al futur executiu "normalitzar" la presència dels Mossos a la Mesa d'avaluació de l'amenaça terrorista. En la inauguració a Barcelona del congrés sobre terrorisme d'EuroCOP, organització que agrupa els sindicats policials europeus, Jané ha reclamat "la presència directa" dels responsables dels Mossos en els fòrums de seguretat internacionals, tal com preveu l'Estatut de Catalunya, perquè la informació que s'estigui compartint a Europa arribi "amb nitidesa" i sense la comunicació "per tercers".

Summary: Jané ofereix "mà estesa absoluta" al futur govern espanyol per tancar la "plena integració" dels Mossos al CITCO


ERC, la CUP i Podem organitzaran conjuntament el pròxim divendres 9 de setembre un acte polític a la plaça Catalunya de Sant Boi per commemorar els 40 anys de la Diada que es va celebrar a la població del Baix Llobregat un any després de la mort de Franco, el 1976. L'homenatge a aquella concentració popular es farà sota el lema 'Que la prudència no ens faci traïdors', una frase que va utilitzar aleshores el dirigent històric d'ERC Jordi Carbonell, que va morir el passat 22 d'agost. En l'acte hi participaran el president d'ERC i també vicepresident del Govern, Oriol Junqueras, la diputada de la CUP Anna Gabriel i el secretari general de Podem  Catalunya Albano Dante Fachin. L'acte, que ha estat impulsat per les seccions locals dels tres partits, també comptarà amb la participació del secretari general de la UGT a Catalunya, Camil Ros, el secretari general de CCOO a Catalunya, Joan Carles Gallego i el secretari general de la Intersindical-CSC, Carles Sastre. També hi assistirà Miquel Sellarès, fundador de CDC i organitzador de la Diada de l'any 1976.

Summary: ERC, CUP i Podem organitzen un acte conjunt per commemorar els 40 anys de la Diada a Sant Boi


L’espai per a gossos que l’Ajuntament de Barcelona ha habilitat com a prova a la platja de Llevant ha rebut 13.241 visites canines aquest estiu. En concret, durant el juliol n’hi va haver 3.468, durant l’agost 6.948 i durant el setembre 2.825. Un cop tancada l’experiència pilot, els tècnics municipals recolliran els indicadors de l’ús de l’espai i proposaran quines millores es podrien fer. Després es decidirà si l’experiència continua l’estiu vinent. L’Ajuntament de Barcelona es reunirà amb la Guàrdia Urbana i amb els veïns de Diagonal Mar, i a banda es presentarà l’informe elaborat de valoració a les entitats del Consell Municipal de Convivència, Defensa i Protecció dels Animals, per fer una valoració conjunta de l’experiència. Des del consistori es valora positivament l’experiència i es posa èmfasi en el fet que no s’ha produït cap incident de consideració. L’experiència posa en relleu el gaudi de les persones i els animals, i les ganes de conservar l’espai. La reivindicació més sovintejada per part dels usuaris és que la zona sigui més gran. Aquest espai per a gossos a la platja, per motius de seguretat, tenia un aforament limitat i només hi podien accedir aquells gossos degudament identificats. Els tècnics municipals havien calculat un aforament limitat en un centenar d’animals i aquesta xifra només es va superar el primer cap de setmana, fet que va generar una estona de cua per poder accedir-hi. La neteja de l’espai ha estat una prioritat dels serveis municipals, tant de l’àrea de gossos pròpiament dita com de l’accés, de les passeres de fusta, de l’espigó i de l’accés superior. També es feia una neteja mecànica amb una fresadora amb el tractor que neteja les platges, però a una profunditat superior de 30 centímetres per airejar la sorra amb intensitat.  L’accés de gossos a la platja A partir d’aquest dilluns regeix el  Decret de l’Alcaldia de 20 de febrer del 2015 de regulació de l’accés dels gossos a les platges, que estableix que aquest accés ho serà  amb caràcter general, sense limitació d’horaris, llevat del període de temporada de bany, que comprèn els caps de setmana d’abril a octubre, el període comprès entre el dissabte anterior al divendres Sant i el dilluns de Pasqua Florida, ambdós inclosos, i el període comprès entre l’1 de juny i el darrer diumenge del més de setembre, ambdós inclosos; amb l’excepció de permetre l’accés a les platges als gossos d’assistència sense cap mena de limitació.

Summary: L’espai per a gossos de la platja de Llevant de Barcelona ha rebut més de 13.000 visites


Montero afirma que seria "oportú" que fos després dels comicis al País Basc i Galícia del dia 12 ACN Madrid.-La portaveu del govern espanyol, María Jesús Montero, ha afirmat que l'executiu de Pedro Sánchez no té "cap inconvenient" a reunir la taula de diàleg amb la Generalitat al juliol. "Per part del govern d'Espanya no hi haurà cap inconvenient" a reprendre la negociació amb el Govern aquest estiu però seria "oportú" que es faci després dels comicis electorals al País Basc i Galícia, que se celebraran el diumenge 12 de juliol. En roda de premsa aquest dimarts després del Consell de Ministres, Montero ha remarcat que l'executiu de Pedro Sánchez "manté el seu full de ruta" pel que fa al diàleg i ha dit que el Govern també haurà de decidir si també veu oportuna la celebració de la trobada. Montero ha assegurat que el posicionament del govern espanyol "ha estat bastant transparent" i segueix considerant que la solució per a Catalunya ha de ser "dialogada" i venir "d'alguns fòrums" que s'havien posat en un "parèntesi" per la pandèmia. "La tornada la normalitat permet reprendre assumptes", ha dit.

Summary: El govern espanyol diu que no té "cap inconvenient" a reunir la taula de diàleg amb la Generalitat al juliol


El teatre Kursaal de Manresa ha donat a conèixer aquest dimecres al vespre en un acte obert al públic la programació de la nova temporada de tardor. En total, l'equipament manresà ha programat 62 espectacles de diferents gèneres, entre els quals hi ha l'estrena de les propostes musicals de Santi Arisa, que amb motiu dels seus 70 anys ha creat l'espectacle '1r Testament vital' i també el nou muntatge del compositor català Carles Cases, 'L'esperit dels Obama'. Altres concerts destacats seran els de Blaumut, els Amics de les Arts i Guillem Roma. En l'apartat de teatre, el Kursaal acollirà per primer cop "un gran actor espanyol", segons ha detallat el gerent de l'equipament, Jordi Basomba, i serà José Sacristan amb l'obra 'Muñeca de Porcelana'. D'altra banda, el teatre continua amb l'aposta pels musicals i del 26 al 29 d'octubre ha programat set funcions de 'Priscilla, el Musical'.  Amb la participació d'alguns dels artistes que aquesta temporada es podran veure al Kursaal, l'equipament manresà ha volgut desgranar aquest dimecres al vespre a la sala gran del teatre els detalls de la programació de tardor, que arrenca aquest dijous 7 de setembre amb l'espectacle '4 minuts, 12 segons' i s'allargarà fins el 4 de gener amb la representació del 'Trencanous'. En total, el teatre ha programat més de seixanta espectacles de diferents arts escèniques.  Segons ha explicat a l'ACN el gerent del Kursaal, Jordi Basomba, la programació d'aquesta nova temporada "segueix un esquema similar al d'altres temporades amb espectacles de diferents gèneres". Basomba ha recordat que el Kursaal està emparat sota el paraigües de l'empresa pública Manresana d'Equipaments Escènics que, a banda de les dues sales del teatre Kursaal, també compta amb el Teatre Conservatori i l'Espai Plana de l'Om.  Pel que fa als espectacles de teatre, algunes de les propostes destacades seran 'Art' (11 i 12 de novembre), 'La Treva' (23 i 24 de setembre) o 'In Memoriam' (14 i 15 d'octubre). A més, també s'han programat espectacles que han triomfat a les sales alternatives de Barcelona com són 'Fairfly' o 'Les dones sàvies'. D'altra banda, Basomba ha detallat que s'han programat dos espectacles al Conservatori que són 'Un obús al cor' i 'Rhümia'.  Basomba també ha celebrat que "per primer cop un gran actor espanyol vindrà al Kursaal". Serà el 10 de desembre amb 'Muñeca de Porcelana', interpretat per José Sacristan.  En l'apartat de música, el teatre acollirà l'estrena de dos projectes musicals. D'una banda, el muntatge per homenatjar els 70 anys de Santi Arisa on es reconeixerà la seva vida dedicada a la música. De l'altra, Carles Cases portarà al Kursaal 'L'esperit dels Obama', un repertori associat a la música religiosa occidental acompanyat de l'Orquestra de Cambra de Terrassa 48 i diferents solistes i músics de luxe. A més, el Kursaal també acollirà concerts de grups com Blaumut, els Amics de les Arts o Guillem Roma.  Pel que fa a la dansa, el Kursaal acollirà la Producció Nacional de Dansa que el Mercat de les Flors portarà a diferents teatres municipals del país. De fet, Basomba ha dit que aquesta era una reclamació que les sales de fora de Barcelona feia temps que demanaven. Quant als espectacles pels més menuts, l'equipament ha programat dos concerts de Dàmaris Gelabert.  Seguint amb la seva aposta per programar musicals, el Kursaal portarà enguany l'espectacle 'Priscilla'. Basomba ha explicat que "no tots els teatres poden portar musicals perquè són produccions que tenen un cost molt elevat i perquè siguin rendibles s'han de vendre entre 2.500 o 3.000 entrades". El gerent del teatre ha dit que volen continuar jugant a la lliga dels musicals i, per això, considera important que "el públic ens faci confiança i vingui".  En el primer semestre de l'any el Kursaal va superar els 48.000 espectadors i l'ocupació dels espectacles va ser del 78%, entre les més altes dels deu anys d'història del teatre. De fet, Basomba ha dit que des de fa tres o quatre anys l'equipament "es mou al voltant dels 80.000 espectadors l'any i amb una ocupació d'entre el 75 i el 78%". Basomba es mostra satisfets amb aquestes xifres que, segons ha dit, han situat el Kursaal com un "referent" entre els teatres municipals de Catalunya.

Summary: La nova temporada del Kursaal de Manresa arriba amb 60 propostes i estrenes musicals com la del compositor Carles Cases


El nombre d'autònomes s'ha mantingut pràcticament estable des de 2008 (-0,8%), mentre que el d'homes autònoms ha caigut un 12% ACN Madrid.-L'economia catalana compta amb 192.751 dones autònomes a tancament de 2017 i és la comunitat amb més afiliades al règim especial de treballadors autònoms (RETA), segons un estudi publicat aquest dilluns per l'ATA. El nombre d'autònomes a Catalunya s'ha reduït en un 0,8% en relació al 2008, mentre els homes afiliats al RETA han caigut un 12% en el mateix període. Amb tot, la xifra absoluta d'homes autònoms catalans és de 353.199. Al conjunt de l'estat espanyol, el nombre de dones autònomes és de 1.130.771, segons dades de desembre de 2017, el que representa un creixement del 2,2% en relació al 2008. Per contra, els homes autònoms sumen 2.069.543, l'equivalent a una reducció del 10,1% en comparació amb 2008, segons l'ATA. "No hi ha dubte que les dones autònomes estan sent les protagonistes de la recuperació econòmica i la generació d'ocupació. Si el RETA ha crescut i incrementat el nombre d'autònoms és pel seu impuls. El creixement d'autònoms a Espanya és en femení. Els negocis liderats per dones es mantenen més en el temps i han aconseguit superar els nivells previs a la crisi. No obstant això els homes encara són 232.000 autònoms menys que el maig de 2008 ", ha apuntat la secretària general d'ATA, Soraya Mayo, en un comunicat. Entre desembre de 2016 i el darrer mes de 2017, el nombre de treballadores autònomes a Catalunya va passar de 193.063 a 192.751, el que representa una caiguda del 0,2% interanual. D'altra banda, en el mateix període el nombre d'homes autònoms va créixer en un 0,1%, passant de 352.709 a 353.199, segons l'informe de la federació d'Associacions de Treballadors Autònoms.  En total, hi ha 545.950 persones afiliades al règim d'autònoms a Catalunya. El percentatge d'homes arriba al 64,7%, l'equivalent a 353.199 autònoms. D'altra banda, hi ha 192.751 dones autònomes afiliades a Catalunya, l'equivalent al 35,3% del total. Les proporcions són exactament iguals al conjunt de l'Estat. Les persones afiliades al RETA sumen 3.200.314 i hi ha 2.069.543 d'homes autònoms (el 64,7% del total), per 1.130.771 dones autònomes (el 35,3%).

Summary: Catalunya compta amb 192.751 dones autònomes i és la comunitat amb més afiliades a aquest règim


La Mostra Igualada tindrà com a protagonista les expressions teatrals no professionals que resulten de l'observació de nens, nenes i joves. Així ho ha anunciat els organitzadors del festival, que se celebrarà del 26 al 29 de març a la capital de l'Anoia. El lema d'aquesta 31a edició serà la mítica frase de José Mourinho "teatro del bueno". Parteix de què, ja des de petits, la rebequeria, la impostura i la sobreactuació són un recurs habitual per aconseguir propòsits. L'adolescència és també un clar exemple, el postureig i la idealització gairebé grotesca són un enorme exercici d'impostura i de voler influir en l'entorn social. Aquest dimecres s'ha presentat la imatge, obra de l'igualadí Ramon Enrich, pintor, escultor i dissenyador gràfic. El creador de la imatge, Ramon Enrich, ha subratllat que la fira retrà "homenatge als grans actors en l'escenari de la vida, els nens i els joves". Un any més la Mostra PRO s'instal·larà al Museu de la Pell i l'Adoberia Bella i tindrà La Llotja de professionals com a epicentre de tota l'activitat. Dins de les activitats professionals, cal destacar la jornada professional i l'11è Mercat de Projectes d'espectacles així com les reunions ràpides i trobades pactades o informals que afavoreixen el contacte entre els diferents agents. Amb motiu de la presentació del cartell, l'organització ha anunciat que ja és obert el termini perquè els professionals de les arts escèniques per a tots els públics puguin acreditar-se. Les inscripcions romandran actives fins al 20 de març però, si es formalitzen fins al 15 de març, es poden reservar les entrades.

Summary: La Mostra Igualada picarà l'ullet a nens i adolescents


El president del govern espanyol, Pedro Sánchez, visitarà el Tribunal Europeu dels Drets Humans (TEDH) d'Estrasburg el 7 de febrer, tal com han publicat diversos mitjans i han confirmat a l'ACN fonts de la Moncloa. El líder del PSOE també té previst assistir al Consell d'Europa el mateix dia, quan segurament ja haurà començat el judici contra els encausats per l'1-O. Des del govern espanyol apunten que Sánchez visitarà el Consell d'Europa i que vol aprofitar per anar també al TEDH, amb l'objectiu d'explicar la seva política de defensa. Uns dies abans, el 16 de gener, Sánchez intervindrà al ple del Parlament Europeu.

Summary: Pedro Sánchez visitarà el Tribunal de Drets Humans al febrer


A les nou en punt del matí ha obert l'única mesa que s'ha instal·lat a Monistrol de Calders (Moianès) perquè els seus veïns puguin votar quin govern volen pel municipi. A la consulta ciutadana, impulsada per la CUP, poden votar-hi els majors de 18 anys que estiguin empadronats al poble. Amb una pregunta clara: 'Quin és el govern que prefereixes per a Monistrol?', els veïns han pogut tirar fins a tres opcions, 'CUP', 'PDC+MDI' i 'Altres'. La consulta arriba dos mesos després de la moció de censura impulsada per CiU i MDI –marca vinculada a ERC-, que va fer fora del govern municipal a la CUP un any després que hagués aconseguit l'alcaldia. Els votants arribaven amb comptagotes aquest diumenge al matí, tot i que la CUP confia que les votacions s'animin a la tarda. La mesa tancarà a les vuit del vespre, moment en què es farà el recompte de vots.  El passat 9 de juliol prosperava a Monistrol de Calders una moció de censura impulsada per CiU i MDI –marca vinculada a ERC-, que va desbancar de l'alcaldia la CUP. El govern dels cupaires es va comprometre, en el seu discurs d'investidura, a convocar una consulta ciutadana el mes de setembre per validar la seva acció de govern i, després de la moció que els va fer fora del govern, va decidir mantenir-la per conèixer l'opinió de la ciutadania. Amb la pregunta 'Quin és el govern que prefereixes per a Monistrol?', els veïns poden escollir al llarg d'aquest diumenge entre tres respostes diferents: 'CUP', 'PDC+MDI' o 'Altres'.  L'única mesa electoral que s'ha instal·lat al poble ha obert a les nou del matí i els votants podran acudir a l'urna fins les vuit del vespre. L'exalcalde cupaire Ramon Vancells, en declaracions a l'ACN, ha expressat que "som conscients de la dificultat de tirar endavant la consulta sense el suport institucional perquè suposa demanar un 'plus' de militància a la gent". L'equip de govern actual va oposar-se a donar suport a la celebració de la consulta i va emetre un comunicat on assegurava que es tractava d'un acte de partit i "no unes eleccions municipals ni vinculats".  Vancells considera que "és molt important en quin sentit s'expressi la gent perquè en prendrem nota i, a partir d'això farem una oposició o una altra". De fet, l'exbatlle i actual regidor de la CUP al consistori considera que la moció de censura "caurà pel seu propi pes" si la ciutadania atorga als cupaires el mateix nombre de vots que van rebre a les passades eleccions municipals, 193 vots. Vancells ha assegurat que li agradaria que la lectura dels resultats "fos compartida i ens poguéssim asseure els tres grups al voltant d'una taula i interpretar el sentit del vot".  L'opinió dels veïns  Els votants arribaven de manera esglaonada aquest diumenge al matí a l'urna instal·lada davant de l'Ajuntament. Una de les més matineres ha estat la Laura Bertran, que ha explicat que ha decidit participar a la consulta ciutadana perquè "tots tenim dret a votar abans que es tiri endavant una moció de censura". De fet, Bertran estava satisfeta amb el govern cupaire perquè considera que "el poble havia millorat en molts aspectes". Una altra de les votants que ha acudit a votar aquest diumenge el matí ha estat la Maria Cabrera, que ha assegurat que ha decidit anar a votar perquè no està d'acord amb les coses que han passat: "vull veure si hi ha un canvi més bo pel poble. Tan me fa el govern i quines sigles hi hagi, però vull que es posin d'acord per treballar pel poble". En Jordi Baró és un altre veí que ha decidit acudir a l'urna per manifestar la seva opinió respecte el govern municipal de Monistrol de Calders. Baró ha tingut certes desavinences amb la CUP i, per això, ha dit "he decidit venir a votar". De la seva banda, Genís Jò, veí de Monistrol, considera que és "importantíssim" saber l'opinió del poble i critica que "s'han produït un seguit d'accions al municipi en què no s'ha demanat la veu del poble". "Si fem gala que votar és el més democràtic, crec que avui a Monistrol estem donant un exemple en aquest sentit", ha afegit el veí.  Una de les votants que s'ha mostrat crítica amb la moció de censura és l'Alba Morella, que ha apuntat que "no hi havia prou arguments per tirar-la endavant". A més, Morella considera que "abans de tirar endavant la consulta, els partits que la van impulsar haurien d'haver fet una consulta per conèixer l'opinió de la ciutadania". Arguments de política nacional  La CUP de Monistrol de Calders considera que els arguments que van portar a CiU i MDI a presentar la moció de censura estaven més vinculats amb la política nacional que no pas amb la local. De fet, Vancells ha expressat que "en un any de govern no tens temps ni d'equivocar-te i et queden moltes coses al tinter". L'exalcalde, que divendres va rebre el suport de la CUP nacional amb la presència de la diputada Anna Gabriel al municipi, creu que el fet que els cupaires no donessin suport als pressupostos va ser un dels motius que va portar als dos partits a presentar la moció de censura.  Amb tot, Vancells també creu que al darrere hi ha un pes territorial important pel fet que "ocupàvem una cadira al consell d'alcaldes del nou Consell Comarcal del Moianès i sembla que les polítiques que fèiem molestaven a molta gent". "Érem la veu crítica d'un consell dominat per CiU i ERC", ha apuntat l'exbatlle.

Summary: Arrenca la consulta ciutadana a Monistrol de Calders perquè els veïns es posicionin sobre el govern que volen


El Departament de Territori i Sostenibilitat ha adjudicat la redacció del projecte constructiu de dues passarel·les per a vianants sobre la C-35, a Sant Celoni (Vallès Oriental). L’adjudicatària ha estat la unió temporal d’empreses (UTE) formada per FHECOR Ingenieros Consultores i Ingeniería y Arquitectura Iberia. La carretera C-35 suporta un trànsit intens, amb una mitjana de 21.500 vehicles al dia, dels quals un 9% són pesants. Actualment, els creuaments de vianants entre les dues bandes de la via només es poden fer mitjançant dos passos inferiors. El projecte que ara es començarà a redactar preveu la construcció d’una passarel·la per a vianants a l’alçada del punt quilomètric 57, i una altra adossada al costat sud del pont existent sobre la riera del Pertegàs, 400 metres més al nord. Una vegada estiguin en funcionament, aquestes passarel·les milloraran la connexió entre el nucli urbà de Sant Celoni i el polígon industrial Molí de les Planes.

Summary: Adjudicada la redacció del projecte per construir dues passarel·les per a vianants sobre la C-35 a Sant Celoni


Fonts del govern espanyol i del PP han insistit en les últimes hores que l’executiu de Mariano Rajoy no autoritzarà en cap cas la publicació del decret de nomenaments dels consellers de Quim Torra mentre aquest no el reformuli i elimini del seu equip les persones empresonades o a l’estranger, cas dels consellers Josep Rull, Jordi Turull, Toni Comín i Lluís Puig. “En el format actual és impossible la publicació”, han apuntat a l’ACN fonts de l’entorn del president espanyol, mentre que veus de la direcció del PP han assenyalat que l’executiu mantindrà aquesta posició independentment de les actuacions legals que emprengui el president de la Generalitat. L’objectiu, segons aquestes fonts, és que sigui Joaquim Torra que mogui fitxa, redacti un nou decret de nomenaments i permeti d’aquesta manera la presa de possessió del Govern i, per tant, l’aixecament de l’article 155 de la Constitució. La qüestió plana sobre aquesta segona sessió de votacions dels pressupostos generals de l’Estat, on el criteri del PNB –que s’ha compromès a no aprovar-los si es manté el 155- serà decisiu per a l’aprovació dels comptes de Rajoy. El coordinador general del PP, Fernando Martínz Maillo, ha assegurat en declaracions als passadissos del Congrés que la seva formació “encara no té la certesa” del “sí” del PNB, una formació que de moment evita fer declaracions durant la jornada d’avui. El portaveu parlamentari del PNB, Aitor Esteban, es va limitar aquest dimarts a la nit a assegurar que “encara no ho ha res decidit”, tot i que el PNB va donar suport ja a les partides que es van votar dimarts i cap dels actors de l’acord per a l’aprovació dels pressupostos ha expressat preocupació públicament.  La incògnita es resoldrà a partir de les cinc de la tarda quan s’ha de produït la segona i última tanda de votacions dels pressupostos. El PNB en tindria prou a votar en contra d’una sola secció per fer caure tots els comptes de Mariano  Rajoy, fet que podria tenir implicacions també en la durada de la legislatura espanyola.  Mentrestant continua la incertesa també respecte al moment en què se celebrarà l’acte de presa de possessió del nou Govern. Dues de les conselleres d‘aquest executiu, Teresa Jordà i Ester Capella, continuen a hores d’ara al Congrés dels Diputats. El portaveu d'ERC al Congrés, Joan Tardà, ha assegurat a TV3 que de moment no han estat convocades per a la pressa de possessió i ha avançat que "no es mouran de Madrid" en tot el dia.  El diputat ha afegit que és la seva "responsabilitat" participar de les votacions dels pressupostos generals de l'Estat, tant la del migdia com la del vespre, per garantir els seus vots negatius, posat que desconeixen quin serà finalment el vot del PNB. "Què passaria si el PNB decisius no donar suport als pressupostos però no poguessin ser derrotats per l'absència de la Teresa i l'Ester?", ha plantejat.

Summary: El govern espanyol reitera que no publicarà els nomenaments al DOGC mentre Torra no canviï la composició del Govern


El Departament d’Agricultura preveu una campanya de la fruita “decent” que seguirà la línia de millora iniciada l’any passat. El director general d’Alimentació, Carmel Mòdol, ha explicat que no serà “per tirar coets” però tampoc un “desastre”. La fruita de llavor parteix d’unes perspectives més bones que la de pinyol amb preus que oscil·len entre els 40 i 50 cèntims per quilo. La de pinyol, en canvi, té més variables pel que fa als calibres i varietats i, segons Agricultura, el quilo de fruita s’ha pagat entre els 30 i els 45 cèntims. Mòdol ha remarcat que no són els preus “òptims que desitgem” tot i que els ha qualificat de “relativament normals” tenint en compte que una crisi de preus començaria per sota dels 30 cèntims per quilo. Aquest diumenge el Departament ha dut a terme una activitat promocional de collita de pera a Alcoletge en què hi han participat tres famílies guanyadores del concurs de la campanya ‘Fruita de Catalunya. La teva fruita’. El sector de la fruita s’estabilitza després de la crisi de preus agreujada pel veto rus que va patir entre els anys 2014 i 2017. Enguany la previsió és que la campanya segueixi la línia de millora que es va iniciar l’any 2018.   La previsió és que la recent iniciada campanya de pera i poma sigui millor que la de pinyol.  A falta d’algunes varietats tardanes, la campanya de préssec i nectarina ja ha collit entre el 85% i el 90% de la producció. Aquesta fruita ja s’està comercialitzant a un preu que “ajudarà a mantenir el productor” ha dit Mòdol tot i que ha afegit que “no és el desitjat”. En l'acte d'aquest diumenge el Departament també ha fet una activitat promocional de collita de pera.  Hi han participat tres famílies guanyadores del concurs de la campanya ‘Fruita de Catalunya. La teva fruita’. Tots ells han après com ha de ser una pera perquè pugi ser collida i, seguidament, han posat en pràctica aquest coneixements. Els participants han valorat molt positivament la iniciativa, ja que aquesta aproxima el consumidor al productor, un fet que “moltes vegades desconeixem”, ha explicat el participant Jordi Farret.

Summary: Agricultura preveu una campanya de la fruita amb preus “relativament normals”


CCOO i UGT mantenen la convocatòria de vaga a la funció pública per dimecres 12 de desembre. Després de set hores de reunió amb representants del departament de Polítiques Digitals i Administració Pública a la seu del departament de Treball, els sindicats majoritaris han considerat la proposta de la Generalitat "clarament insuficient". El Govern ha proposat retornar el 35% de la paga extra de 2013 l'any que ve i la resta de les dos pagues pendents en sis anys, i no vuit com va proposar a finals d'octubre. Les parts seguiran negociant aquest dimarts a les 11 hores, ja que la Generalitat ha obert la porta a plantejar una nova proposta que pugui desencallar el conflicte.  La USOC, que s'hi va sumar després amb la convocatòria d'una aturada de 24 hores als serveis públics i concertats de la Generalitat, també la manté. CCOO i UGT van convocar la vaga de 24 hores als serveis públics després que el Govern proposés tornar les pagues extres de 2013 i 2014 en vuit anys. La proposta es va fer a la darrera reunió de la Mesa de la Funció Pública a finals d'octubre.  La Generalitat va plantejar pagar un 10% de la de 2013 l'any que ve, un 20% el 2020, un 35% el 2021 i un 35% el 2022. A continuació es començaria a retornar la del 2014, de la qual es pagaria un 25% cada any fins el 2026. La setmana passada la Generalitat va oferir als sindicats pagar un 25% de la paga extra del 2013 durant l'any vinent i, després de la negativa, va insinuar la possibilitat d'augmentar aquest percentatge. A la reunió de mediació d'aquest dilluns, que ha començat cap a les 17 hores i ha acabat a mitjanit, la Generalitat ha augmentat al 35% el percentatge de retorn de la paga extra de 2013 durant l'any que ve, ja que hi ha inclòs el 10% que s'hauria d'haver retornat durant el 2018, segons han explicat els sindicats. A banda, el Govern ha reduït dos anys, de 2026 a 2024, el període per retornar el que queda de la paga de 2013 i tota la de 2014. Els sindicats han criticat que el temps de retorn encara és "excessiu" i que la Generalitat no ha concretat els percentatges de retorn que es farien cada any fins al 2024. El coordinador de l'àrea pública de CCOO, Joan Maria Sentís, ha afirmat en una atenció als mitjans a la sortida de la mediació que la millora plantejada per la Generalitat és "relativa" i la discrepància entre les parts demostra que estaven molt lluny.  Tanmateix, Sentís ha explicat que seguiran negociant dimarts a les 11 h perquè els representants del departament Polítiques Digitals i Administració Pública han plantejat que hi ha la possibilitat "de bellugar una mica la peça" i portar una proposta "raonable". "No serem nosaltres qui trenquem amb la possibilitat d'arribar a un acord que pugui acabar beneficiant els treballadors", ha dit Sentís. Per la seva banda, el secretari de serveis públics de la UGT, Carlos Villalante, ha lamentat que la proposta que ha plantejat la Generalitat era "clarament insuficient" però ha explicat que donaran una "darrera oportunitat" al Govern i seguiran amb la mediació el dia previ a la vaga. El sindicalista de la UGT ha dit que "abans de generar problemes" a la ciutadania i als propis treballadors han "d'esgotar tots els terminis i mitjans". També a la sortida de la mediació passada la mitjanit, el secretari general de Polítiques Digitals i Administració Pública, Xavier Gatius, ha dit que són "optimistes" tot i el "poc marge de maniobra" del Govern per millorar l'oferta per evitar la vaga. "La nostra voluntat és no baixar els braços i seguir treballant per trobar una solució", ha afirmat Gatius, que ha dit que seguiran treballant "en les properes hores" per poder fer una "proposta significativa" que acabi amb el conflicte.

Summary: CCOO i UGT mantenen la vaga de funcionaris del 12 de desembre després de set hores de mediació amb la Generalitat


Les pel·lícules ‘El sueño de Gabrielle’, de Nicole Garcia, i ‘Dancer’, d’Steven Cantor, han estat les obres guanyadores del premis de la secció oficial de la primera edició del Festival Internacional de cine de Barcelona-Sant Jordi, segons han anunciat els seus organitzadors. El premi del jurat a la millor pel·lícula ha estat per a ‘El sueño de Gabrielle’ que destaca per l’“audàcia narrativa” i per l'actuació “magistral” de Marion Cotillard. D’altra banda, el jurat de l’Associació Catalana de Crítics i Escriptors Cinematogràfics (ACCEC) ha premiat ‘Dancer’ per “com fa reflexionar sobre el concepte d’èxit”, per “com la música es filtra a les imatges” i per “com reflecteix la força, la lluita i el talent” del ballarí Sergei Polunin. La gala de clausura i el lliurament dels premis tindrà lloc aquest divendres a les 21.30 h als Cinemes Verdi de Barcelona. Serà aleshores quan es coneixeran els dos premis populars de la primera edició d’aquest certamen, el Premi a la Millor Comèdia de la secció Cinema amb Gràcia, a partir de les votacions del públic assistent, i el Premi del Jurat Escolar a la Millor Pel·lícula amb el segell Educacine, triat pels professors i estudiants que han assistit als passis de les pel·lícules amb aquest segell. El Festival Internacional de Cinema de Barcelona-Sant Jordi és una iniciativa de Cinemes Verdi i Educacine, que permet descobrir al llarg de 8 dies, entre el 21 i el 28 del mes d’abril, 35 pel·lícules d’arreu del món, amb prop de 100 projeccions previstes.

Summary: ‘El sueño de Gabrielle’ i ‘Dancer’, premis del primer Festival Internacional de cine de Barcelona-Sant Jordi


Cs i Barcelona pel Canvi han criticat que l'Ajuntament de Barcelona hagi ajornat les comissions de plenari per la sentència de l'1-O. L'alcaldessa, Ada Colau, va decidir ajornar-les a dilluns i dimarts de la setmana vinent després de la petició feta pels grups de Junts i ERC. En un comunicat, Barcelona pel Canvi ha titllat la decisió d'"error" perquè "no respon a motius objectius i tècnics" i ho veu una "intromissió dels independentistes en la vida ciutadana". De la seva banda, Cs ha dirigit un escrit a l'equip de govern on ha considerat que s'ha produït un tancament "antidemocràtic" de la corporació local, al temps que ha afirmat que "no existeix causa objectiva inevitable ni imprevisible" per ajornar les comissions.   Per a la plataforma de Manuel Valls, l'ajornament suposa "una aturada institucional no justificada" ja que cancel·lar les comissions "equival a frenar la maquinària de l'ajuntament en un moment tel que la ciutat té enormes problemes per resoldre, molts reptes que afrontar i projectes estratègics que posar en marxa". Ha exigit "l'abandonament immediat de la demagògia" el retorn a la "normalitat institucional".  Cs ha afegit que s'ha produït una "cancel·lació de les funcions de control de l'equip de govern", a qui ha acusat de servir "als interessos exclusius dels partits separatistes". En l'escrit, el grup municipal de Cs ha apuntat que l'article 6.1 de la llei de bases de règim local estableix que les entitats locals han de servir "amb objectivitat els interessos públics" i actuen segons els principis d'eficàcia, descentralització, desconcentració i coordinació.

Summary: Cs i Barcelona pel Canvi critiquen que Colau ajorni les comissions per la sentència de l'1-O


El ministre de Justícia, Juan Carlos Campo, ha defensat que cal reformar el Codi Penal i ha afirmat que la rebel·lió o la sedició són figures penals "més pròpies d'atacs a la sobirania del segle XIX" i de pensar "en atacs dels tancs al carrer". "Avui veiem que la sobirania és atacada d'altres maneres i és necessari un detall del nostre Codi Penal per donar resposta proporcional a aquestes actuacions", ha dit, en referència al "problema català". Campo ha argumentat que "el legislador ha d'estar atent a les demandes de la societat" i ha assegurat que "no cal espantar-se per abordar noves realitats legislatives obrint el debat en un lloc tan idoni com és el Congrés". Campo ha defensat que també cal reformar altres aspectes del Codi Penal relacionats, per exemple, amb el consentiment sexual. Ho ha dit aquest dijous en un discurs a la cinquena trobada de l'Associació de professionals de compliment normatiu a Madrid.

Summary: El ministre de Justícia defensa reformar el Codi Penal i diu que la rebel·lió i sedició "són més pròpies del segle XIX"


La portaveu del Govern, Neus Munté, no ha volgut aquest dilluns desvetllar si l'Executiu es planteja en algun moment –com demana CSQP- acudir a la Comissió de Venècia per reclamar el se aval al referèndum. "Creiem que estem encara en un fase prèvia", ha dit en ser preguntada en roda de premsa. De la mateixa manera, Munté ha reiterat el plantejament que ja va fer el vicepresident, Oriol Junqueras, i ha considerat que "convé molt" traslladar a l'Estat "aquest nivell d'exigència i pressió" que diu que hi ha sobre el Govern. De la mateixa manera, ha recordat que l'Executiu manté "una plena voluntat de diàleg, negociació i acord en tot moment" amb l'Estat per pactar el referèndum i els termes que l'hagin de regir.

Summary: Munté, sobre demanar l'aval de la Comissió de Venècia: "Estem encara en una fase prèvia"


El Consell Executiu ha declarat aquest dimecres l’ocupació urgent dels béns i drets afectats d’expropiació que permetrà construir una línia elèctrica subterrània de 25 kV per millorar el subministrament del polígon Mas Blau II, al Prat de Llobregat (Baix Llobregat). El parc de negocis està urbanitzat i cedit a l’ajuntament pratenc, però la xarxa de distribució elèctrica a la qual està connectat no garanteix el correcte subministrament a l’illa 8. La companyia Endesa va presentar un projecte per corregir aquesta mancança. Es tracta de la construcció de 3,67 km de doble circuit en cable subterrani que connecti la subestació Aeroport amb l’illa 8 de Mas Blau II.

Summary: El Govern declara l’ocupació urgent dels béns expropiats per millorar el subministrament al polígon Mas Blau II del Prat


L’òrgan electoral transmet la decisió al Parlament Europeu i considera “suspeses totes les prerrogatives” que podrien tenir pel càrrec ACN Madrid.-La Junta Electoral Central (JEC) ha rebutjat el document d’acatament a distància de la Constitució que l’expresident de la Generalitat Carles Puigdemont i l’exconseller Toni Comín van presentar a través de l’advocat Gonzalo Boye, i ha declarat vacants els seus dos escons i el del líder d’ERC, Oriol Junqueras, a qui el Tribunal Suprem va impedir sortir de la presó per assistir a l’acte que va tenir lloc dilluns a Madrid. L’òrgan electoral ha acordat comunicar al Parlament Europeu que els tres eurodiputats electes no han acatat la Constitució Espanyola davant aquest organisme, tal com estableix la legislació espanyola i, per tant, transcorreguts cinc dies des de la proclamació correspon “declarar vacants els escons corresponents” i “suspeses totes les prerrogatives que els podrien correspondre per raó del seu càrrec fins que es produeixi aquest acatament”.  La decisió de la Junta Electoral Central deixa sense representació els tres eurodiputats electes. A les eleccions europees la llista encapçalada per Oriol Junqueras, Ara Repúbliques, va rebre 1.257.484 vots, i la de Puigdemont i Comín, Lliures per Europa, 1.025.411 vots.  En el cas de Puigdemont i Comín per no haver assistit a l’acte d’acatament del passat dilluns al Congrés, quan l’executiu espanyol va desplegar un ampli dispositiu a la cambra baixa en previsió d’una hipotètica detenció en cas que hi assistissin. En el  de Junqueras per la negativa del Suprem a permetre que sortís de la presó per rebre l’escó. L’advocat Gonzalo Boye va registrar davant la Junta Electoral Central una declaració jurada que dona fe que Puigdemont i Comín havien complert davant un notari belga el requisit d’acatament de la Constitució que exigeix la Llei electoral espanyola per accedir a un escó del Parlament Europeu. La JEC havia decidit prèviament que aquesta jura o promesa d’acatament s’havia de fer de manera presencial a Madrid, en un acte que va tenir lloc el passat dilluns al Congrés dels Diputats on Puigdemont i Comín no van assistir perquè no estava garantit que no fossin detinguts. A aquest document que Boye va registrar davant la JEC, Puigdemont i Comín recorden que els dos van ser elegits com a eurodiputats a les eleccions del 26 de maig. També hi constava la concessió de poders especials a Boye per poder representar els dos eurodiputats electes davant la JEC.  L’escrit també denunciava que l’Estat s’ha negat a aixecar l’ordre d’arrest contra ells que va dictar el jutge d’instrucció del Tribunal Suprem Pablo Llarena, malgrat que tots dos han estat elegits com a eurodiputats i, al seu entendre, caldria haver respectat la immunitat parlamentària que atorga aquesta representació.  La JEC respon Boye que la promesa de l’escó és “indelegable” A la seva resolució, la JEC respon a Boye que l’acte de promesa o jura de la Constitució s’ha de fer “davant la Junta Electoral Central” i per tant “el candidat electe ha de comparèixer personalment davant aquest organisme per a la realització d’un acte que és de naturalesa personalíssima, i per tant indelegable, i no es pot dur a terme mitjançant qualsevol mecanisme que pretengui elegir el propi interessat al marge de les previsions legals”.  En aquest sentit, la JEC assegura que la doctrina del Tribunal Constitucional sobre la flexibilitat que cal adoptar en les formules a utilitzar per a la jura o promesa només es pot aplicar respecte a les expressions utilitzades, però no “quan no ha comparegut davant la Junta Electoral Central i no hi ha, per tant, cap acte d’acatament de la Constitució” efectuat.  “La circumstància que un candidat es trobi voluntàriament fora del territori nacional per eludir l’acció de la Justícia no constitueix una causa justificada per proporcionar-li un tractament diferent a la resta de ciutadans”, conclou la JEC.  Malgrat que són fermes en la via administrativa, aquestes decisions poden ser objecte ara de recurs davant la Sala Tercera del Tribunal Suprem.

Summary: La JEC rebutja l'acatament de la Constitució a distància i declara vacants els escons de Junqueras, Puigdemont i Comín


El Departament de Treball, Afers Socials i Famílies vol agilitzar el procés per poder presentar una denuncia contra conductes lgtbifòbiques tal com preveu la llei per garantir els drets de les persones lesbianes, gais, bisexuals, transgèneres i intersexuals i per eradicar l'homofòbia, la bifòbia i la transfòbia. Segons ha explicat la directora general d'Igualtat, Mireia Mata, entre d'altres mesures, s'ha impulsat un nou model de presentació de les denuncies online des de la mateixa web del Departament i també es podran tramitar des de qualsevol de les seus territorials del Departament a Barcelona, Tarragona, Lleida, Girona i les Terres de l'Ebre. Així mateix, es podrà obtenir informació sobre el procés, els drets que recull la llei i els fets discriminatoris susceptibles de sanció.   D'altra banda, es garanteix l'atenció a totes les Oficines d'Atenció Ciutadana de Mossos d'Esquadra i es fomenta la coordinació amb aquest Cos i la Fiscalia especial de Delictes d'Odi i Discriminació per una major agilitat en la resolució de les denuncies que tenen un caire urgent. També s'ha fet una guia de preguntes freqüents on es resumeix els eixos centrals de la Llei i els drets que desenvolupa, així com les eines, infraccions i sancions que es poden aplicar.   Per donar a conèixer totes aquestes novetats el Departament ha iniciat una campanya informativa sobre la Llei per garantir els drets de les persones lesbianes, gais, bisexuals, transgèneres i intersexuals i per eradicar l'homofòbia, la bifòbia i la transfòbia centrada, sobretot, en el procediment a seguir per presentar una denuncia. La directora general d'Igualtat ha dit que amb aquesta campanya "es vol facilitar la rapidesa i la gestió de les denuncies i agilitzar els procediments, apel·lant a la col·laboració directa de la ciutadania i fent èmfasi en la necessitat de no normalitzar fets discriminatoris per motiu d'orientació sexual, identitat o expressió de gènere".

Summary: El Govern agilitza el procés per poder presentar una denúncia per lgtbifòbia


El conductor xinès que va ser rescatat per un altre home després de passar setze hores tancat i lligat a dins el seu cotxe, després d'un presumpte assalt on li van robar 120.000 euros ha admès que s'ho va inventar tot. Segons explica el diari El Punt Avui, l'home assegura que ho va fer per vergonya després de perdre 50.000 euros, que li havia deixat la seva família, jugant al casino. Uns diners que havien d'anar destinats, segons relata, a pagar una operació per la seva mare que costava 70.000 euros. L'home assegura que pretenia guanyar els 20.000 euros restants jugant però en canvi ho va perdre tot a les màquines escurabutxaques i a la ruleta. Els Mossos tampoc acaben de veure clara aquesta i, de moment, se l'investiga per un presumpte delicte de denúncia falsa.

Summary: El conductor xinès que va estar setze hores lligat dins el cotxe admet que es va inventar l'assalt


L'AMPA de l'escola Galceran de Pinós de Bagà convocarà concentracions cada dia davant del centre escolar per demanar que el jutge interposi una ordre d'allunyament contra una família conflictiva del poble. La decisió s'ha pres arran dels últims aldarulls, que van tenir lloc aquest dilluns, quan presumptament els pares conflictius van intentar picar una alumna del col·legi al pati del centre. Com a conseqüència dels fets, el vigilant municipal –que va mediar en la discussió- va rebre un cop de puny a la cara. La primera concentració ha tingut lloc aquest matí i ha reunit uns 150 pares. Els mossos han obert una investigació dels fets i quan la concloguin la trametran al jutjat perquè n'instrueixi una causa.  Els pares de l'escola Galceran de Pinós de Bagà estan farts d'una família que porta la seva filla al centre i que, segons diuen, tenen atemorit el poble. El president de l'AMPA, Jordi Roca, ha explicat que "aquesta gent han arribat aquí traslladats pels serveis socials perquè els han fet fora ja de diversos llocs i han amenaçat i insultat tot el poble".  L'últim aldarull va tenir lloc aquest dilluns, quan presumptament els pares conflictius van intentar picar una nena del centre. Arran dels fets, el vigilant municipal –que va mediar en la discussió- va rebre un cop de puny a la cara.  Per aquest motiu, l'AMPA ha decidit convocar concentracions diàries davant del centre fins que el jutge no interposi una ordre d'allunyament que prohibeixi a la família aproximar-se al centre". "No volem més violència a l'escola", asseguren. La primera concentració ha tingut lloc aquest dimarts al matí i ha reunit uns 150 pares. A més, l'AMPA també té previst iniciar una recollida de signatures amb aquest mateix propòsit.  De la seva banda, Els Mossos d'Esquadra han obert una investigació dels fets i quan la concloguin la trametran al jutjat perquè n'instrueixi una causa.

Summary: Els pares de l'escola de Bagà es concentraran cada dia per exigir l'ordre d'allunyament d'una família conflictiva


El Departament d’Educació ha presentat un conveni de col·laboració signat amb la Unión Española de Entidades Aseguradoras y Reaseguradoras (UNESPA), la Asociación Española de Corredurías de Seguros (ADECOSE), els respectius Col·legis de Mediadors d'Assegurances de Barcelona, Tarragona, Lleida i Girona, la Fundació Auditorium i el Col·legi d'Actuaris de Catalunya. L’objectiu és impulsar la formació i la qualificació dels professionals del sector de les assegurances per adequar-les a les necessitats de les diferents entitats i promoure l'FP dual. El conveni reforça la promoció del cicle formatiu de grau superior d’Administració i finances –orientat a l’àmbit de la gestió d'assegurances- en tots els instituts dependents del Departament que l'imparteixen. Concretament, el cicle inclou dos mòduls formatius que permeten que el Col·legi de Mediadors d’Assegurances de Barcelona, a través de la seva Fundació Auditòrium, pugui acreditar l’alumnat titulat per treballar en la mediació d'assegurances. Aquest programa d’FP dual en la gestió d’assegurances s’imparteix actualment en tres instituts. El conveni permetrà establir nous acords de col·laboració específics amb asseguradores, empreses, col·legiats i altres associats de les organitzacions signants, per continuar expandint aquest cicle d’FP orientat a l’àmbit de la gestió d’assegurances en modalitat dual.   L’objectiu final és millorar la inserció laboral dels professionals i futurs professionals del sector i satisfer la demanda de personal qualificat amb coneixements d’assegurances. El 85% dels alumnes de la primera promoció d’aquest cicle va rebre una oferta laboral de les empreses i corredories d’assegurances, on van realitzar la formació dual. Aquest conveni estarà en vigor fins el 31 de desembre de 2023, amb possibilitat d’una pròrroga màxima de quatre anys.

Summary: Educació i la indústria de les assegurances impulsen la formació i la qualificació dels professionals del sector


El president de la Generalitat, Quim Torra, ha defensat aquest dilluns: "Sense llibertat no hi cultura, no hi ha talent, i sense cultura no hi ha llibertat. La cultura ens fa ser presents al món i ens permet participar amb la construcció de la humanitat amb la nostra veu". Ho ha afirmat en l'entrega dels guardons d'aquest any a destacades personalitats, com l'artista Miquel Barceló, l'actriu Imma Colomer, la coreògrafa Sol Picó, els germans Roca, Pallassos Sense Fronteres, la pilot de motos Laia Sanz i els pares de Guillem Agulló per la seva lluita antifeixista. En total, 30 personalitats i 15 entitats han estat guardonades per haver prestat serveis destacats a Catalunya en la defensa de la identitat en el pla cívic i cultural. A l'entrega dels premis, el president ha remarcat que l'acte de lliurament de les Creus de Sant Jordi viu des del 2018 una "greu i important excepcionalitat", i ha remarcat: "A les edicions del 2018 i 2019 no hi érem pas tots, i enguany hi hem d'afegir la pandèmia provocada per la covid-19". A més, ha lamentat que si bé no s'ha pogut celebrar aquest esdeveniment en el format habitual al Teatre Nacional de Catalunya (TNC), ha aconseguit celebrar-se al Saló de Sant Jordi de la Generalitat, "potser un dels llocs més emblemàtics" del país. "Un reflex" del que és Catalunya El president ha enumerat els àmbits de pertinença dels diferents premiats, als qui ha reconegut: "Sou un exemple però també un reflex de què és Catalunya", i també, segons ha dit, del seu compromís, que evidencia que Catalunya és un poble amb vocació de futur, personalitat pròpia i amb una història difícil, "amb ànima, amb passió, que malda per ser lliure: "La cultura és un exercici sense fi de conrear l'ànima: és llibertat de pensament, és humanisme". Torra els ha demanat: "Generadors de talent, de cultura i de llibertat, honoreu el nostre país". En aquest sentit, el president ha citat Mercè Rodoreda, que deia que la millor manera que tenia d'honorar el seu país era fer la seva feina el millor possible. "Us vull agrair que hàgiu servit al vostre país tan bé que heu estat mereixedors d'aquesta creu de Sant Jordi". Àngels Ponsa: "Som un país extraordinari" "Veure avui la sala tan plena de talent em fa creure que som un país extraordinari", ha dit la consellera, Àngels Ponsa, que ha citat Josep Carner, de què es commemora el 50è aniversari de la seva mort. "Ens hauria agradat lliurar aquests guardons en unes condicions habituals", ha destacat també la consellera, que ha celebrat que, malgrat tot, s'ha trobat la manera de lliurar-los. De fet, ha defensat: "Ha estat enmig de la pandèmia que hem après a valorar la ciència la cultura i el coneixement", i ha reivindicat que aquestes disciplines omplen l'ànima i permeten mantenir-se viu en tots els sentits. A més, ha agraït la tasca dels científics per fer front a la situació, ha dedicat un record a les víctimes, i en especial a l'historiador Jordi Monés i Pujol-Busquets, que va morir al març. Ponsa ha reivindicat que en un moment com l'actual a la societat li ha tocat reinventar-se, donant lloc a desenes exemples de bones pràctiques, "amb gent amb empenta, que no s'atura i rema endavant", i ha afegit: "No som un poble que es rendeix". La consellera ha remarcat el coratge que ha dut a fer gestes extraordinàries al passat i al futur, i ha reivindicat recuperar part les llibertats. "Volem viure en llibertat en tots els àmbits, de pensament d'expressió i col·lectiva com a nació. Ens volem sobrians", ha dit Ponsa, que ha agraït els premiats de ser constructors d'un pensament crític: "Ara ens calen més que mai referents i 'influencers', persones amb virtuts i valors", ha afegit la consellera, que ha assegurat que la Generalitat treballa amb la vocació i l'enginy per superar de la millor manera possible i amb els mínims inconvenients qualsevol repte que plantegi vida", ha dit. Altres premiats Aquests guardons són un reconeixement que també inclou noms com l'economista Jordi Galí, el dirigent esportiu Pere Miró pel seu paper en els Jocs Olímpics de Barcelona, la dissenyadora Míriam Ponsa o l'Economuseu de les Valls d'Àneu, preserva la paritat de gènere i la representació territorial. La llista la completen la pianista, pedagoga i compositora Àngels Alabert, el doctor enginyer industrial Josep Amat, la pintora i gravadora Roser Bru, la historiadora Martina Camiade, la biòloga Purificació Canals, el poeta Antoni Canu, la bioenginyera Teresa Capell, l'historiador de l'art Eduard Carbonell, la lingüista Maria Josep el sociòleg Joan Estruch, el músic i activista cultural Jordi Fàbregas, l'assistenta social Rosa Maria Garriga, el músic i orguener Gerhard Grenzing, l'arxiver Mossèn Benigne Marquès i Sala, la directiva i empresària Anna Mercadé, el pedagog Jordi Monés, l'educador Josep Maria Monferrer, el filòleg Josep Maria Nadal, la pianista i compositora de sardanes Montserrat Pujolar, el filòleg Joan Ramon Resina i l'endocrinòloga Carme Valls. A més , el Govern també ha aprovat atorgar la Creu de Sant Jordi de la Generalitat de Catalunya, en forma de placa, a les entitats Aire Nou de Bao pel seu quart de segle de compromís amb la llengua i la cultura catalanes a la comarca del Rosselló; l'Associació Recvll Blanes pel centenari de la revista i la creació dels premis literaris; les Aules d'extensió universitària per a la gent gran de la UB; la Banda Municipal de Música d'Alcanar pels seus 175 anys; l'Ecomuseu de les Valls d'Àneu; la Federació d'Entitats Excursionistes de Catalunya (FEEC); la Fundació Hospital de Sant Jaume i Santa Magdalena de Mataró; Pro Discapacitats Fundació Privada Terrassenca; la Fundació Sanitària Sant Pere Claver; l'Associació Cultural del Gremi de Pagesos de Sant Llorenç i Sant Isidre; la Fundació Privada Hospital de Campdevànol, l'Orfeó Nova Solsona; i el Taller Àuria.

Summary: Quim Torra: "Sense llibertat no hi cultura, no hi ha talent, i sense cultura no hi ha llibertat"


El president de la Generalitat valenciana, Ximo Puig, ha reivindicat el candidat del PSC el 21-D, Miquel Iceta, com l'única persona que pot acabar amb el "fanatisme" i la "intolerància" a Catalunya. Puig ha participat en un míting d'Iceta a Amposta, on també hi ha assistit la vicesecretària del PSOE, Adriana Lastra. Puig ha defensat que la situació actual a Catalunya només té una sortida i és el diàleg i ha afirmat que Iceta serà "fonamental per a Espanya" però també per restablir la relació amb el País Valencià, així com impulsar la reforma del finançament. De la seva banda, Lastra ha criticat que els comuns han "tolerat, justificat i donat cobertura" a l'independentisme i ha afegit que a l'altra banda hi ha PP i Cs que són el mateix, matisant: "Cs és el mateix que el PP però sense antecedents penals".

Summary: Ximo Puig reivindica Iceta per acabar amb el "fanatisme" i la "intolerància" a Catalunya


La segona reunió dels representants dels treballadors de terra d'Iberia a l'aeroport del Prat i la direcció de la companyia per evitar la vaga d'aquest cap de setmana i el 30 i 31 d'agost ha acabat sense acord. Fonts del Departament de Treball han explicat que la voluntat de les parts és seguir negociant, sense més concreció. Els sindicats denuncien la temporalitat dels treballadors i reclamen una solució tenint en compte el volum i les particularitats de l'aeroport del Prat. En la trobada d'aquest dijous hi ha participat com a mediador el director general de Relacions Laborals, Enric Vinaixa. Durant la reunió s'han conegut els serveis mínims, que Foment ha fixat en el 53% en vols amb alternativa de trajecte de més de 5 hores i del 32% per als de menys. Per la seva banda, Vueling ha fet la cancel·lació preventiva de 112 vols d'Ibèria. El portaveu d'UGT al comitè d'empresa d'Iberia, Omar Minguillón, ha fet una crida als treballadors a respectar els serveis mínims tot i considerar-los "exagerats i excessius". A la sortida de la reunió ha demanat ser "curosos i seriosos" respectant els serveis mínims "pel bé de la societat catalana que no té culpa que Iberia no estigui a l'altura del nostre aeroport" i "per les companyies clients que tampoc en tenen culpa". "Sortim decebuts d'una reunió que ha durat tot el dia perquè l'empresa no ha estat disposada a donar cap dada que donés credibilitat a la possibilitat de millorar la situació", ha destacat Minguillón. Ha dit que considera una "engany" que l'empresa faci diferències en aeroports similars tenint en compte que a Madrid hi ha 3.500 persones i a Barcelona 2.000 per fer "feines similars".  Oberts a continuar negociant Minguillón ha agraït a la conselleria de Treball l'esforç per convèncer l'empresa "a posar seny i sentit comú" per evitar aquesta vaga "però no ha estat possible" i ha dit que es veuen "obligats" a mantenir-la. Ha afegit que acudiran a totes les reunions on els convoquin. "Esperem que n'hi hagi més", ha indicat, tot i que hi ha "poques possibilitats" de suspendre la vaga d'aquest cap de setmana, es pot seguir negociant abans de l'altre cap de setmana amb la vaga prevista. Aquest divendres hi ha assemblees previstes a l'Aeroport del Prat per explicar com ha anat la reunió als treballadors. Seran assemblees durant tot el dia per poder contactar amb el màxim de treballadors. També els demanaran que respectin els serveis mínims. Primeres cancel·lacions  Vueling ha anunciat aquest migdia la cancel·lació de manera preventiva de 112 vols d'aquest cap de setmana per la convocatòria de vaga del personal de terra d'Iberia a l'aeroport del Prat, segons han explicat fonts de la companyia. Així, es veuran afectats 46 vols dissabte i 66 diumenge. Vueling està informant els passatgers afectats que "possiblement" el seu vol es pot veure afectats i els ofereix una alternativa. En la major part dels casos aquesta passa per reubicar-los en un vol el mateix dia o l'endemà. Des de Vueling han afirmat que volen que l'impacte de la vaga convocada pels treballadors d'Iberia "sigui mínim" i han enviat un "missatge de tranquil·litat". Serveis mínims entre el 32% i el 53% El ministeri de Foment ha decretat uns serveis mínims del 53% per als vols peninsulars i estrangers on l'alternativa de transport públic suposi un recorregut de cinc hores o més amb motiu de la vaga convocada per aquest cap de setmana pel personal de terra d'Iberia a l'aeroport del Prat. En el cas de vols peninsulars amb un recorregut inferior a cinc hores els serveix fixats són del 32% i en la connexió amb les illes es garanteixen el 100% dels vols. De la mateixa manera, estan garantits tots els vols dedicats a tasques d'emergència com ambulància, incendis, transport d'òrgans per a transplantaments, protecció civil o rescats.

Summary: Acaba sense acord la segona reunió de mediació entre el personal de terra i la direcció d'Iberia a dos dies de la vaga


Els Mossos d'Esquadra han desallotjat uns 300 manifestants que aquest dimarts a la tarda tallaven l'N-II a Hostalets de Llers (Alt Empordà). Els concentrats han respost a la crida del CDR que, un cop els antiavalots els han desallotjat de l'AP-7 tallada des de les sis del matí, han optat per ocupar aquesta carretera propera. El tall ha causat fins a 11 quilòmetres de retenció. Els agents, com han fet a l'AP-7, han encerclat els manifestants i els han desallotjat d'un en un. Als que resistien passivament els han empentat per sobre de les tanques que separen del voral. Els manifestants han cridat consignes contra els mossos com ara 'Els Mossos també són forces d'ocupació' i han cantat 'Els Segadors' durant el desallotjament. A les dues de la tarda, el trànsit s'ha reprès en sentit nord on es dona pas alternatiu però continua tallat en sentit sud, ara pels mossos. A la mateixa hora s'ha reprès el trànsit a l'AP-7 en els dos sentits.

Summary: Els Mossos d'Esquadra desallotgen els manifestants que tallaven l'N-II a Hostalets de Llers


El socialista defensa que el 60% dels barcelonins no van escollir forces independentistes el 26-M ACN Barcelona.-El cap de llista del PSC a l'Ajuntament de Barcelona, Jaume Collboni, ha instat aquest dimecres Ada Colau a escollir entre un acord amb els independentistes o amb els socialistes. "Colau ha de decidir si vol un govern pro-independència o un govern pro-Barcelona de base progressista per governar per a la gent de Barcelona", ha resumit Collboni en declaracions a Ser Catalunya, on ha defensat que el 60% dels barcelonins no van escollir forces independentistes el 26-M. Si no hi ha majoria independentista a l'Ajuntament per què hem de tenir un alcalde independentista? El mandat clar de la ciutat és no independentista", ha defensat. En preguntar-li per què no prioritza l'eix de les esquerres i pacta amb ERC i els comuns, Collboni ha estat clar: "Perquè la prioritat de Maragall no serien les esquerres i les polítiques socials".  Collboni ha remarcat que ell es va comprometre en campanya a tenir un alcalde progressista, un bon govern i a no subordinar la ciutat al procés. I aquests, ha dit, són els principis que està aplicant ara. "Jo no em vull imaginar què li pot passar a l'Ajuntament si traslladem la trituradora del procés a la institució i deixem de fer polítiques per a la gent", ha dit.  El socialista ha demanat un ajuntament que estigui "al servei de la ciutat", dels problemes quotidians de la ciutadania, i no al servei del procés. "Si hi ha una força que l'únic que vol fer és pintar la ciutat de groc i posar-la al servei del processisme, el PSC diu 'no'", ha insistit Collboni, que ha remarcat que el procés només ha tingut conseqüències negatives per a Catalunya, per a la seva econòmica, reputació i convivència.   Segons Collboni, en aquest moment de la història, ERC està en una banda i el PSC està en l'altre, són "aigua i oli". I és per això que ha rebutjat compartir un pacte d'investidura o un govern.

Summary: Collboni: "Colau ha de decidir si vol un govern pro-independència o un govern pro-Barcelona de base progressista"


La portaveu d'Unió Democràtica de Catalunya (UDC), Montse Surroca, ha replica aquest dissabte a través de Twitter les apel·lacions als votants de la formació democratacristiana que han fet en aquests primers de campanya dirigents de CDC, C's i PPC. "No tindran el meu vot. No em representen!", ha assegurat Surroca, tot afegint que "aquells que tan van ridiculitzar resulta que van buscats". "Fins i tot els que neguen el dret a decidir de Catalunya, fan lleis Wert i neguen la nostra realitat nacional volen el meu vot? Que equivocats!", ha reblat. La portaveu democratacristiana ha reiterat la recomanació del vot en blanc per a les eleccions del pròxim 26 de juny, perquè "el catalanisme està absent" en aquesta campanya. Aquest mateix dissabte, el president de CDC, Artur Mas, ha apel·lat al vot de la "bona gent d'Unió" per aconseguir el segon diputat de CDC a Lleida, mentre que el candidat del PPC per Barcelona, Jorge Fernández Díaz, ha demanat el suport dels votants "orfes" de la formació democratacristiana. Per la seva banda, el candidat de C's per Barcelona, Juan Carlos Girauta, va reconèixer aquest divendres que la seva formació mirarà de pescar part de la bossa dels 70.000 exvotants d'UDC.

Summary: Unió retreu a CDC, C's i PPC que apel·lin al vot dels seus votants i reitera la recomanació del vot en blanc


Centenars de persones s’han manifestat a diferents punts de l’estat espanyol per a defensar les “llibertats democràtiques” i el “dret a decidir” dels catalans. Els manifestants s’han concentrat en protesta per la resposta policial del govern espanyol davant la situació a Catalunya. El desencadenament de les mobilitzacions han estat els més de 40 registres i les 14 detencions que ha portat a terme la Guàrdia Civil en diferents departaments del govern català. Tot i que la concentració de Madrid ha estat la més nombrosa i ha comptat amb la presència de diputats de diferents grups polítics com ara Podem, ERC, PDeCAT i PNB, a altres punts de l'Estat com Granada, Santander, Oviedo o Vigo també s’han produït diverses protestes. A Granada, el Sindicat Andalús de Treballadors ha tallat la Gran Via en “defensa del poble català i del dret a decidir”. També hi ha hagut concentracions davant les subdelegacions del govern de les altres set capitals andaluses. A Saragossa, Osca i Jaca, desenes de persones han sortit al carrer amb senyeres i estelades en “defensa de la democràcia”. El mateix ha passat al País Basc, on centenars de persones s’han manifestat a Bilbao, Vitòria i San Sebastià en resposta a la crida de EH Bildu. Els concentrats, molts dels quals han lluït estelades i ikurriñes, s’han manifestat sota el lema “Amb Catalunya, amb la democràcia”.   Unes 200 persones s’han concentrat davant de la Delegació del Govern Espanyol a Santander. A Astúries, les mobilitzacions s’han convocat a Oviedo, Gijón i Avilés i han comptat amb la presencia de desenes de persones. Podem Galicia ha fet una crida a sortir al carrer per “la democràcia, pels drets i per la llibertat” i ha demanat “diàleg” per a una “solució real”.  Les concentracions s’han produït a diverses ciutats gallegues, entre elles A Coruña, Ferrol, Lugo, Compostela, Ourense, Pontevedra i Vigo. Moltes d’aquestes protestes s’han convocat a través de les xarxes socials sota etiquetes com ara “Catalunya no estàs sola”, “Defensar la democràcia” i “Mobilitzacions Catalunya Espanya”.

Summary: Ciutadans d’arreu d’Espanya es manifesten pel “dret a decidir” dels catalans


La vicesecretària general del PSOE, Adriana Lastra, ha carregat aquest diumenge contra la gestió d'Isabel Díaz-Ayuso i de Pablo Casado a la Comunitat de Madrid i ha defensat l'aplicació de l'estat d'alarma. "Creuar-se de braços va ser l'opció que van elegir Ayuso i Casado. Van elegir l'únic que no es pot fer contra la pandèmia, no fer res", ha etzibat Lastra en la cloenda d'una trobada virtual amb alcaldes socialistes de Madrid. "La incompetència de la presidenta madrilenya i l'obsessió del president del PP d'usar aquesta comunitat contra el govern han convertit Madrid en el centre de la pandèmia a Europa", ha continuat la vicesecretària general del PSOE, que també ha acusat Casado d'haver-se transformat "en el Bolsonaro d'Europa".

Summary: El PSOE carrega contra la gestió d'Ayuso i Casado a Madrid: "Van elegir no fer res"


L'Audiència de Barcelona ha descartat l'ingrés immediat a presó de tres dels condemnats per abús sexual a una menor de 16 anys a Manresa tal com demanava la fiscalia i l'acusació particular. L'Audiència té en compte que la sentència encara no és ferma, ja que la defensa ha presentat recurs i, per això, els deixa en llibertat amb mesures cautelars. S'hauran de presentar periòdicament als jutjats, tenen prohibida la sortida a l'estranger i tampoc podran apropar-se a la víctima. La decisió arriba mentre dos dels cinc condemnats continuen fugats i per als quals s'ha demanat una ordre de busca i captura. Tots cinc estan condemnats per un delicte d'abús sexual i no d'agressió a penes de presó d'entre 10 i 12 anys.  De moment, els tres condemnats per abús sexual a Manresa que sí es van presentar a l'Audiència de Barcelona no entraran a presó. Això és el que ha decidit el tribunal després que la fiscalia demanés l'ingrés immediat mentre es resolen els recursos que hi ha interposats contra la sentència.  L'Audiència justifica la seva decisió perquè considera que és "possible, però no probable" que els tres condemnats intentin fugir, ja que no ho han fet fins ara i, ni tan sols, quan encara no s'havia celebrat el judici i la fiscalia els hi demanava una pena de presó "molt i molt superior" a la finalment imposada. Per altra banda, el tribunal tampoc creu que hi hagi cap risc per a la víctima, ja que considera que "no hi ha cap motiu per albirar ànim de revenja per part del condemnat". Mentrestant, els altres dos condemnats, cosins i d'origen cubà, continuen fugats i no es descarta que hagin pogut sortir del país. En aquest cas, l'Audiència sí que ha demanat la detenció i l'ingrés a presó de tots dos i, per això, ha emès una ordre de recerca i captura.  La resolució de l'Audiència no és ferma i ara les parts tenen un termini de tres dies per poder recorre-la.

Summary: L'Audiència de Barcelona descarta l'ingrés immediat a presó de tres dels condemnats per abús sexual a una menor a Manresa


La Diputació de Tarragona referma el seu rebuig a l’”amenaça” per part d’Endesa d’iniciar els procediments de suspensió de subministrament elèctric a les persones vulnerables. El ple de la Diputació ha aprovat aquest divendres per unanimitat una declaració institucional que s’emmarca en el front comú de les administracions contra l’elèctrica per evitar talls als subministraments. A principis de mes, la Generalitat, les quatre diputacions, les entitats municipalistes -FMC i ACM- i l’Àrea Metropolitana de Barcelona van signar un escrit dirigit a Endesa on s’exigia que es retirés l’amenaça d’iniciar els procediments a partir de l’1 octubre, i la intenció de les administracions de no permetre cap suspensió a cap persona vulnerable, amb l'aplicació de les sancions previstes si aquests talls es produïen. L’escrit responia a la carta que van rebre els ajuntaments per part de la companyia, comunicant, entre altres mesures, l’inici de procediments de suspensió de subministrament des de l’1 d’octubre. A part de reaccionar a aquesta decisió d’Endesa, les administracions signants també van manifestar la voluntat d’iniciar converses per negociar i subscriure un nou conveni, conjunt de totes les administracions. Per tot plegat, la Diputació de Tarragona ha volgut reiterar el seu rebuig a les intencions d’Endesa a través d’una declaració institucional, que n’ha fet lectura en el ple la presidenta de l’ens, Noemí Llauradó.

Summary: La Diputació de Tarragona referma el seu rebuig a l’”amenaça” per part d’Endesa de tallar el subministrament a les persones vulnerables


L''Automobile Barcelona', que pren el relleu al Saló de l'Automòbil, es celebrarà a les instal·lacions de Fira de Barcelona de la Plaça Espanya entre l'11 i el 21 de maig. El president del saló, Enrique Lacalle, ha assegurat que aquesta edició del ''reinventat'' saló de l'automòbil serà el més innovador amb la presentació de les novetats més recents en connectivitat. Els dos primers dies del saló inclouran el 'Connected hub' on estaran  presents noves marques que no havien participat mai com Waze, marca de Google o Facebook, entre d'altres. Lacalle ha explicat que amb aquesta reinvenció s'ha produït un ''overbooking'' de  marques. Tot i això, marques purament d'automòbil hi ha previstes unes 30, 6 menys que l'edició passada. Per primera vegada ve Tesla i la xinesa Mahindra però deixa de venir el grup Volkswagen, líder de vendes mundial i un dels participants tradicionals del saló.   La celebració de 'Connected hub', durant els dos dies primers de la 39ena edició del nou 'Automobile Barcelona', ha multiplicat la presència de marques d'empreses que no havien participat mai en un saló de l'automòbil com són Google, que ho fa a traves de la seva filial Waze, Facebook, IBM, Ericsson, Orange, Oracle o Hewlet Packard.  Un conjunt d'empresa que s'ha apuntat en aquesta edició per presentar les seves ofertes i tecnologies en el món de la connectivitat de l'automòbil. Lacalle ha explicat que davant la forta resposta empresarial del sector tecnològic a la ''reinvenció'' del saló, que ha incorporat la connectivitat s'ha registrat un ''overbooquing'' d'empreses innovadores i internacionals.  Lacalle ha defensat la iniciativa dissenyada per Fira de Barcelona de ''reiventar'' el saló de l'automòbil incorporant les sinèrgies generades a partir dels efectes de la capitalitat del mòbil. De fet, per primer vegada participarà en el saló la fundació Mobile World Capital Barcelona. Menys marques de cotxes  La resposta del món de les tecnologies al nou saló de l'automòbil constata l'encert de la iniciativa que planteja ''un nou concepte'' en les fires de l'automòbil i demostra que ''anem un pas endavant'' en els certàmens internacionals del sector.  Tot i aquest allau d'empres i marques internacionals que participen en el nou saló, més de 90 segons ha informat Lacalle, d'expositors de marques de cotxes de moment només han contractat espai 30 marques, cosa que suposa 6 menys de les que van participar en l'edició de fa dos anys.  L'absència més destacada és la del grup Volkswagen, un dels tradicionals participants al saló, inclús en els pitjors moments de la crisi. Tot i això, Lacalle ha destacat que del grup alemany sí que participa Seat i el seu president Luca de Meo, que serà un dels 70 ponents internacionals que pronunciaran una conferències en alguna de les 25 sessions que s'ha  organitzat durant el saló.  Per contra, una de les novetats més destacades és la presència de la nord-americana Tesla, que per primera vegada ve a Barcelona a participar en el saló, i la marca xinesa Mahindra, que també estarà per primer cop. Un altre fet destacable és el ''retorn'' de Toyota que tornarà a la cita de Barcelona, segons ha explicat el director de l''Automobile Barcelona', José Miguel García.  Un espai únic d'innovació i start ups internacionals Lacalle ha defensat la ''reinvenció'' del saló perquè amb aquesta nova visió del sector i la incorporació del món de la tecnologia es ''garanteix el futur del Saló Internacional de l'Automòbil i el converteix en un punt de referència mundial''. El president ha afegit que ''l''Automobile Barcelona' és un nou concepte i una nova filosofia dels salons d'automòbils'' tradicionals d'arreu del món i amb aquesta ''reinvenció Barcelona i la Fira de Barcelona van un pas endavant''.  En relació amb la potenciació del factor innovador en el nou saló, els organitzadors posaran en marxa l''Innovation Square', un espai que compta amb la col·laboració del Mobile World Capital Barcelona i el saló 4YFN, i que acollirà la presència de 25 start ups digitals que en aquests moments esta treballant en desenvolupar solucions de connectivitat i mobilitat innovadores relacionades en el món de l'automòbil.

Summary: L''Automobile Barcelona' ultima una nova edició ''reinventada'' amb més innovació


El Síndic de Greuges demana que s'apliqui als doctorands l'Estat de Personal Investigador Predoctoral en Formació, que comportaria una millora en les seves condicions salarials, formatives i docents. S'adreça al Departament d'Empresa i Coneixement, les universitats catalanes i els centres de recerca. El col·lectiu de doctorands reclamen que es reconeguin les tasques de recerca i s'estengui el seu contracte fins al moment en què acabin la tesi doctoral, limitant a més les hores lectives que han d'impartir. El Síndic recomana que en el marc del Pacte Nacional per a la societat del coneixement s'impulsin les mesures necessàries per regularitzar i prestigiar la recerca i l'educació universitària de qualitat. Pel que fa al professorat associat, aconsella que es faci una revisió exhaustiva dels incompliments en la contractació d'aquest personal i que s'apliquin les mesures per corregir la situació, tot mantenint els drets individuals de les persones afectades de consolidar el seu lloc de treball que hagin pogut ocupar de manera irregular, però sense afectar altres figures contractuals. Malgrat el compliment en matèria de retribució, actualment continua estant pendent de reconeixement la pròrroga dels contractes del personal investigador en la major part de centres universitaris i de recerca fins que acabin la tesi.

Summary: El Síndic demana que s'apliqui als doctorands l'Estat de Personal Investigador en Formació


Les 11 denominacions d'origen vitivinícoles catalanes s'han trobat aquest dijous a la Finca Can Feixes per fer balanç de com està anant la campanya de la verema, greument afectada per la plaga del míldiu. A falta de les dades definitives, creuen que a nivell general es pot perdre un terç de la collita, tot i que constaten que la qualitat del raïm no s'ha vist afectada. D'altra banda, també han explicat que enguany la verema s'ha avançat uns 8 o 9 dies. Les DO també han constatat que està sent un any "molt difícil" per la covid-19 amb importants pèrdues econòmiques. Per plantar cara a la crisi, les DO han engegat una campanya promocional conjunta i també s'ha creat la primera edició de la Setmana del Vi Català (del 9 al 15 de novembre).

Summary: Les DO catalanes preveuen que es perdi un terç de la collita de raïm a tot Catalunya a causa del míldiu


Alcaldes del Baix Segrià han demanat aquest dijous a la Generalitat un vehicle adaptat amb personal qualificat per poder traslladar persones sospitoses d'estar contagiades de covid-19. També han demanat finançament per fer front a les despeses que suposen els equipaments destinats a aïllar persones amb símptomes de coronavirus i tests ràpids per "treure'ls l'angoixa". Ho ha explicat a l'ACN l'alcalde d'Alcarràs, Manel Ezquerra, després de reunir-se telemàticament, juntament amb la resta d'alcaldes del Baix Segrià, amb les conselleres de Salut, Alba Vergés, i d'Agricultura, Teresa Jordà, així com el delegat del Govern a Lleida, Ramon Farré.  Ezquerra ha explicat que la consellera Jordà els ha felicitat per com estan reaccionant al Baix Segrià des del primer moment que detecten un cas sospitós. Segons l'alcalde, Jordà s'ha compromès a gestionar les seves peticions per ajudar-los a fer front a la pandèmia.  Pel que fa al vehicle, Ezquerra entén que els trasllats de persones amb símptomes o que hagin estat en contacte amb un positiu els ha de fer algú especialitzat. "No ho pot fer un treballador de la brigada, com ara", ha lamentat. Pel que fa a les despeses econòmiques, Ezquerra ha explicat a l'ACN que actualment hi ha 10 persones en els allotjaments habilitats per l'Ajuntament i que, per tant, hauran de contractar algú de seguretat perquè vigili el complex. Pel que fa al menjar, ha explicat, de moment el fa el cuiner de l'escola bressol a la mateixa escola i després els hi porten; però si passen de 30 persones allotjades, està previst contractar una empresa de càtering. Ezquerra ha explicat a l'ACN que segons un estudi que van fer fa unes setmanes, si s'omplen les 72 places que ofereix l'allotjament municipal d'Alcarràs, els costos de manteniment durant tres mesos seran d'uns 256.000 euros, comptant seguretat, alimentació i servei de bugaderia, entre d'altres. És per això que els 7 alcaldes han demanat ajuda econòmica a la Generalitat en cas que els diners destinats per la Diputació de Lleida no arribin a cobrir les despeses.    L'últim temporer aïllat a Alcarràs, negatiu Pel que fa a l'últim temporer aïllat a Alcarràs, un jove de Madrid, Ezquerra ha informat que ha donat negatiu però que continuarà aïllat unes hores més per precaució tal com marca el protocol. Està previst que els metges parlin amb ell per avaluar el seu estat tot i que l'alcalde d'Alcarràs assegura que aquest dijous al matí l'ha vist i "es trobava bé". "Potser estava passant per un procés víric que no té a veure amb el coronavirus però que li ha fet tenir unes dècimes de febre", ha dit. Ezquerra ha recordat que a l'allotjament municipal s'aïllen casos sospitosos que encara no s'han confirmat com a positius i que els casos positius lleus de la seva zona es deriven a l'hotel Nastasi de Lleida i els de Lleida ciutat a l'hotel Rambla.

Summary: Alcaldes del Baix Segrià demanen a la Generalitat un vehicle adaptat per traslladar sospitosos de covid-19